Yir 43
Naŋ Yir-mɛ-yaa kä I-jëp
1
Kä mëë ci Yir-mɛ-yaa naath diaal ti̱ti̱ thuk kɛ lät ruaacni Kuɔth Nhial ni Kuothdiɛn, kɛ tin ci Kuoth Nhial ni Kuɔthdiɛn kɛ jäk kä Yir-mɛ-yaa kɛ kɛ, 
2
cu Ä-dhar-yaa gat Ɣo-ca-yaa kɛnɛ Yo-ɣa-nan gat Ka-re-ɛ̈k kɛ wutni diaal tin la ji̱ liakä Yir-mɛ-yaa jiök i̱, “Ji̱n latdi ni kac. Kuoth Nhial ni Kuothda /kenɛ ji̱ ja̱k kɛ ɣöö biɛ lar i̱, ‘/Cuarɛ wä kä I-jëp a bia wä cieŋ thi̱n’. 
3
Duundɛ ɣöö, Ba-ruk gat Ne-ri-yaa ɛ jɛn cär ji̱ ruac ɔ kɛ kui̱da ɛn ɣöö bakɔ la̱th tetni ji̱ Kɛ̈l-da-ya kɛ ɣöö bakɔ cu näk kiɛ bakɔ naŋ pecä kä Bɛ̈-bi-lɔn.” 
4
Kä inɔ cu Yo-ɣa-nan gat Ka-re-ɛ̈k kɛnɛ bööth rɛmni diaal kɛ naath diaal luth ruac Kuɔth Nhial lo̱k kɛ ɣöö dee kɛ cieŋ muun kä Juda. 
5
Duundɛ ɣöö, cu Yo-ɣa-nan gat Ka-re-ɛ̈k kɛnɛ bööth rɛmni diaal nɛy diaal tëë ci kään kä Juda, kɛnɛ tëë luny jɔk röli diaal tëë ca kɛ kiɛth thi̱n tëë cieŋ muun Juda ben naŋ, 
6
wutni, män, kɛ gaat kɛ ruëëc kɛ nɛy diaal tëë ci Nɛ-bu-dhar-dan bo̱o̱th ga̱a̱ŋni kɛ ba̱ny Gɛ-dɛ̈l-yaa gat Ä-ɣi-kam gat Ca-pan mäni gök ni Yir-mɛ-yaa kɛnɛ Ba-ruk gat Ne-ri-yaa. 
7
Kä cu kɛ ben muun I-jëp, kɛ ɣöö /ken kɛ jɔw Kuɔth Nhial luɔ̱th. Kä cu kɛ cop kä Ta-pa-neth.
Ruac Yir-mɛ-yaa kɛ kui̱ däkä I-jëp
8
Ɛ jɛn cu riet Kuɔth Nhial ben kä Yir-mɛ-yaa kä Ta-pa-neth wëë i̱, 
9
“Naŋ pääm ti di̱t kɛ tetku kä läthnikɛ dhar muɔ̱ɔ̱n kɔ̱kä in te thok rɛ̈ɛ̈k dhɔaar Pɛro min te kä Ta-pa-neth ni nhiam ji̱ Juda diaal. 
10
Kä läri jɛ kɛ i̱, ‘Ɣän Kuoth Nhial in la Ruey Ɣɔaa ni Kuoth I-thɛ-rɛl laar jɛ mɔ ɛn ɣöö ɣän bä ja̱ŋdä ni Nɛ-bu-kad-nɛ-dhar kuäär Bɛ̈-bi-lɔn ja̱k, kä bɛ kuäärɛ ben la̱t ɛn guäth ɛ cä pääm ti̱ti̱ tɛ̱̈ɛ̱̈ thi̱n ɛ, kä bɛ cua̱ rueecdiɛn kɛ buɔ̱m. 
11
Jɛn bɛ mun I-jëp ben mak,
kä bɛ nɛy tin dee li̱w kɛ liaw
li̱w kɛ liaw,
kä bɛ nɛy tin dee ɛ
jak kä pɛ̈ɛ̈c, jak kä pɛ̈ɛ̈c.
Kä nɛy tin dee li̱w kɛ ko̱r,
jak kä li̱w ko̱o̱r.
12
Kä bɛ gua̱th palä kuthni I-jëp diaal cua̱th. Kä bɛ kɛ waŋ kä bɛ kɛ naŋ ɛ la pɛ̈ɛ̈c. Kä bɛ mun I-jëp tɛ̈ŋ, ce̱tkɛ min la yieen deet bi̱i̱dɛ a tɛɛŋ kɛ burbur. Kä bɛ cu jiɛɛn ɛn wi̱ni kɛ mal. 
13
Kä bɛ riäkni kuthni tin te muun I-jëp däk. Kä bɛ gua̱th pali kuthni I-jëp waŋ kɛ mac.’ ”
